100 indsamlere gik søndag på gaden i Aalborg for at samle penge ind til børn med diabetes.

Fireårige Jacob Falk fra Nørresundby er et af de 3200 børn i Danmark, der har diabetes. Han fik konstateret sygdommen, da han var kun fjorten måneder gammel. - Han spørger os nogle gange, hvornår han bliver rask, men sygdommen forsvinder jo aldrig rigtig, siger Freddy Falk, der er far til Jacob. Sygdommen betyder, at familien skal være meget struktureret i deres hverdag. Jacob skal have målt sit blodsukker jævnligt, og han skal have insulin. For at sætte fokus på sygdommen gik Jacob sammen med sin mor søndag ud for at samle penge ind som en del af en landsdækkende indsamling for Diabetesforeningen. Pengene går til børn og unge med diabetes. Hver dag får et barn i Danmark konstateret type 1-diabetes. Sygdommen er kronisk og kræver behandling med insulin resten af livet. I Diabetesforeningens lokalafdeling i Aalborg havde over 100 indsamlere meldt sig til at gå ud med indsamlingsbøsserne, og de fik til sammen samlet 120.000 kroner ind. Det er næsten en fordobling af sidste års indsamling.